《玉树曲》
唐代·王毂

陈宫内宴明朝日，玉树新妆逞娇逸。三阁霞明天上开，

灵鼍振擂神仙出。天花数朵风吹绽，对舞轻盈瑞香散。

金管红弦旖旎随，霓旌玉佩参差转。璧月夜满楼风轻，

莲舌泠泠词调新。当行狎客尽持禄，直谏犯颜无一人。

歌舞未终乐未阕，晋王剑上粘腥血。君臣犹在醉乡中，

一面已无陈日月。圣唐御宇三百祀，濮上桑间宜禁止。

请停此曲归正声，愿将雅乐调元气。

作者简介：王毂，唐诗人。字虚中，自号临沂子。宜春（今属江西）人。乾宁五年登进士及第。历国子博士，终尚书郎。未第时为《玉树曲》，大播于时。